《次韵见寄二首》
宋代·释德洪

心亲出倾盖，气合论夙因。久已仰高谊，窃伏淮海滨。

夫子真自重，不减南国珍。笑谈带富贵，翰墨生精神。

譬如千江月，处处能分身。而予续高韵，坐客讥效颦。

安知磁石针，妙处无陈新。思君欲夜话，痛嗟隔城闉。

熟读寄来诗，秀色摩清春。便觉海棠雨，圆吭争滑唇。

游丝登百尺，飞絮沾泥尘。要当为设榻，敷以白氎巾。

看君把麈尾，抑气思旧申。凉肝藉苦语，激烈敢不遵。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。